
Rector Magnífic, il-lustres autoritats acadèmiques, familiars del Dr. Este- 
va, col:legues, amigues i amics, 

Aquesta serà una laudatio a dues mans (o a dues veus), ja que la durem 
a terme dos deixebles de Claudi Esteva que pertanyem a dues generacions 
diferents. Jo mateix, que soc de la generació més vella, em centraré en els 
seus aspectes de docent i mestre, mentre que el Dr. Àngel Martínez, el co- 
padrí més jove, emfasitzarà la seva figura com a investigador i pensador. 

Iniciaré aquest elogi de Claudi Esteva Fabregat —el Dr. Esteva, com sem- 
pre el vam anomenar els seus deixebles catalans— amb unes breus pinze- 
llades biogràfiques. 

El Dr. Esteva va néixer a Marsella l'any 1918, però es va criar al barri de 
Sants de Barcelona. Va participar a la Guerra Civil Espanyola de 1936 en 
el bàndol republicà, i la victòria franquista el va portar al camí de l'exili. 
Després d'una estada dura de cent dies en un camp de concentració del sud 
de França, es va embarcar (o el van embarcar) al vaixell Sinaia cap a Mèxic. 
Allí va sobreviure amb diverses activitats laborals, entre les quals destaca la 
de jugador i després entrenador de l'equip de futbol del Puebla. 

Es va formar com a antropòleg a l'Escuela Nacional de Antropología 
e Historia de Mèxic, on el 1955 va obtenir el títol de Mestre en Ciències 
Antropològiques. Immediatament fou nomenat professor de Cultura i Perso- 
nalitat i secretari d'un nucli psicoanalític dirigit per Erich Fromm, que llavors 
vivia a Mèxic convidat per un nucli de psiquiatres del país. 

La tornada a Espanya es va produir l'any 1956, més concretament a Ma- 
drid, on el Dr. Esteva va trobar un panorama intel-lectual desolador. És un fet 
ben sabut que els règims feixistes no són amics de les ciències socials i la poca 
sociologia i antropologia tolerades pel franquisme estaven en mans d'eclesiàs- 
tics afins al nacionalcatolicisme. L'excepció era Julio Caro Baroja, historiador, 
arqueòleg i etnòleg-antropòleg, allunyat, però, del món universitari. 

Amb la intenció d'accedir a la universitat espanyola, en un temps rècord 
va fer la llicenciatura i el doctorat al Departament d'Història d'Amèrica de 


la Complutense de Madrid, en el qual va ser durant uns anys professor en- 
carregat de curs amb un sou misèrrim. 

Casat i amb criatures, va sobreviure a Madrid fent enquestes per als mi- 
nisteris, redactant informes, que implicaven treball de camp a Sayago (pro- 
víncia de Zamora) o entre els fang i els bubis, ètnies de l'antiga colònia 
africana de la Guinea espanyola. El informes eren lliurats a organismes ofi- 
cials. L'any 1965 fou nomenat director del Museu Nacional d'Etnologia de 
Madrid, en substitució de Caro Baroja, perquè havia dimitit del càrrec, que 
d'altra banda no comportava cap mena de retribució econòmica. 

Allí va fundar l'Escuela de Estudios Antropológicos, la primera institució 
d'antropologia cultural pròpiament dita que mai havia existit a l'Estat es- 
panyol. El pla d'estudis estava inspirat en el model mexicà, que al seu torn 
seguia els patrons del nord-americà hegemònic en aquell moment. Així, els 
estudiants rebien formació teòrica en quatre grans branques —antropologia 
física, arqueologia, lingúística i etnologia—, a més d'unes pràctiques in- 
tensives de treball de camp realitzades durant l'estiu a l'Alt Aragó. Aquests 
alumnes diplomats a l'Escola de Estudis Antropològics foren després els pri- 
mers catedràtics d'Antropologia a les universitats de Madrid i Sevilla i poc 
menys a la de Barcelona. 

Malgrat l'èxit de l'Escola, basat en la professionalitat i carisma del Dr. 
Esteva, l'any 1968 es convocava una plaça de professor agregat a la Univer- 
sitat de Barcelona (recordeu que l'agregat era el pas previ de la càtedra), que 
ell guanyà, i tot seguit es va traslladar amb la família cap a la ciutat comtal. 
Aquest serà el moment que la gent de la meva generació —els que voregem 
els setanta anys per dalt o per baix— el vam conèixer. 

En efecte, recordo que quan estava a quart curs de carrera —especia- 
litat Filosofia— alguns companys, entre els quals Joan Frigolé i Jesús Con- 
treras, em van parlar d'un nou professor que acabava d'arribar de Madrid 
i feia una assignatura nova, Introducció a l'Antropologia Cultural, i que 
gràcies al recent estrenat pla Maluquer ens hi podíem matricular sense 
problema. 

Així ho vaig fer, i al cap d'unes poques classes impartides a les vuit del 
matí en una Aula Magna de la Central plena de gom a gom, vaig tenir la 
certesa absoluta que allò era el meu fort i jo també volia ser antropòleg. Un 
deixeble seu de Madrid, el catedràtic Manuel Gutiérrez Estévez, i el col-lega 
Josep Maria Comelles han descrit l'impacte que ens van causar les classes 
del Dr. Esteva. El primer ho va relatar amb aquestes paraules: 

"Fue mi primer profesor de antropologia, y recordaré siempre con extraordina- 
rio afecto y simpatía la capacidad que tenía para hacernos imaginar sitios muy 
lejanos. Empezaba a hablar de los indios de las praderas, y todos teníamos la 
sensación de estar allí. No solamente de estar allí, sino de estar entonces, cuan- 
do había indios (...). Hablaba de tal forma que nos hacía sentir el temor de los 
hopi ante los ataques de los comanches, nos daba una visión muy plàstica, que 
no solo excitaba nuestra imaginación juvenil sino que nos estimulaba hacia la 
teoría". (AIBR, 2003, núm. 29) 


El segon, el Dr. Comelles, també es refereix a la "ensoRación comanche" 
explicada pel Dr. Esteva com en cinemascope. 

D'aquesta manera, doncs, descobríem l'antropologia de la mà ferma i 
del carisma del mestre. En efecte, la disciplina ens ajudava a mirar el món 
d'una manera diferent de l'habitual. D'entrada, representava una glopada 
d'aire fresc que obria les portes a la diversitat. Tot el que havíem estudiat 
fins aquell moment estava vinculat a la civilització occidental d'arrels gre- 
coromanes i judeocristianes. L'antropologia, en canvi, ens brindava la pos- 
sibilitat d'entendre les diverses cultures i civilitzacions que poblen la Terra. 
Semblantment, comprendre i assumir que els marges de pedra seca cons- 
truits pels pagesos del poble on havíem nascut eren cultura, i que no només 
ho era la "Simfonia del Nou Món" de Dvoral o la pintura del Greco, va ser 
en aquells moments un descobriment de primer ordre. També ens van cau- 
sar un fort impacte un seguit de conceptes explicats amb passió per Claudi 
Esteva, per exemple, cultura, relativisme cultural, enculturació, etnocentris- 
me, socialització, ethos, visió del món, etc. Enfront dels fonamentalismes i 
dels dogmatismes d'aquella època, l'antropologia ens permetia acceptar i 
valorar positivament la diferència i fer nostre aquell principi elemental però 
sistemàticament conculcat que l'Home és un, però les maneres de ser home 
o dona són variades i múltiples. 

Els primers deixebles del Dr. Esteva a Barcelona procedien de diferents es- 
pecialitats. Per il-lustrar-ho podem recórrer a l'exemple dels cinc primers an- 
tropòlegs tarragonins: Joan Josep Pujadas, que venia de la lingúística, Dolors 
Comas d'Argemir, de la història antiga, Josep M. Comelles, de medicina i psi- 
cologia, Oriol Romaní, d'història de l'art, i jo mateix, que sóc el més vell del 
grup, de filosofia. Gairebé tots vam tenir beques FPI (formació de personal 
investigador) i vam passar a col-laborar en les tasques del Centre d'Etnologia 
Peninsular, del CSIC, institució de la qual s'havia fet càrrec el Dr. Esteva. Ell 
va esdevenir el nostre tutor, director de tesi i qui ens va introduir en el treball 

de camp a l'Alt Aragó, a la Garrotxa i, els més afortunats, al Perú, a Chin- 
chero, un poble prop de Cusco. A diferència d'altres catedràtics del moment 
partidaris de l'ordeno y mando, el Dr. Esteva ens va deixar absoluta llibertat 
d'elecció en els nostres temes de tesi. D'aquesta manera, el seu padrinatge 
acadèmic va ser decisiu per al futur professional de molts de nosaltres. 

A més a més de gaudir de les seves classes, en què, com dirien els nos- 
tres adolescents, el Dr. Esteva s'enrotllava més que bé, també ho feia fora de 
l'aula. l aquí continuo apel-lant als meus records personals. 

Quan jo era el seu becari, l'espai que compartia amb la resta de com- 
panys era un petit cubicle a l'edifici de l'antiga Universitat, a la Gran Via 
de les Corts Catalanes. El Dr. Esteva treballava en una mena de golfes i els 
becaris, en un despatxet minúscul que hi havia a sota. Pels volts de tres 
quarts de dues o les dues del migdia, ell baixava per les escales i, si estàvem 
sols, preguntava: 

"—Què va a dinar, vostè, Joan2 

—Doncs, sí, Dr. Esteva. 

—l on va2 

—A ca la Mari (o a ca la Trini, he oblidat el nom del lloc, però no que era 
el més baratet que la meva pobra butxaca es podia permetre). 

—I què li costa2 

—Cinquanta pessetes. 

—Miri, jo vaig a cal Dario, que en costa setanta-cinc. Si vol, podem 
anar-hi junts i jo li pago la diferència." 

Evidentment ens apuntàvem ràpidament a aquest molt bon tracte que 
ens permetia dinar millor per mateix preu i, a més a més, gaudir de la con- 
versa variadíssima del Dr. Esteva, un conversador incansable. A vegades co- 
mentava les notícies del dia, d'altres feia llargues explicacions sobre la seva 
estada i formació a Mèxic o bé detallava el contingut dels articles o llibres 
que estava escrivint. Els atacs furibunds contra els partidaris de l'antropo- 
logia social (era un ferm defensor de l'antropologia cultural) els combinava 
amb anècdotes divertides, ja que sempre el va acompanyar el sentit de la 
ironia —una ironia molt anglesa— que caracteritzava les seves intervenci- 
ons orals més que no pas les escrites... 

Una darrera reflexió per acabar. A les universitats hi ha centenars (o mi- 
lers) de professors, però els mestres, els autèntics mestres, es troben amb 
comptagotes. Jo, per exemple, només en vaig tenir dos: el Dr. Emilio Lledó, 
a filosofia, i el Dr. Esteva, a antropologia. Però, què defineix un mestre2 

D'entrada, el rigor i la potència intel-lectual, la imaginació creadora, l'estí- 
mul per provocar en els altres lectures, pensaments i reflexions, però també 
la passió en la transmissió dels coneixements i aquesta estranya condició 
que podem anomenar carisma. El Dr. Claudi Esteva-Fabregat posseia totes 
aquestes capacitats amb escreix. Certament els mestres són pocs, però tenen 
l'avantatge que no moren mai, o més ben dit, malgrat la seva desaparició 
física, com és el cas, continuen perdurant per sempre més en la nostra me- 
mòria i en el nostre record per la petjada immensa que hi van deixar. 

Rector Magnífic, autoritats, doctors, professors, familiars i amics del pro- 
fessor Claudi Esteva Fabregat i tots els qui amb la vostra assistència honoreu 
aquest acte solemne, 

És per a mi un honor exercir de padrí en aquest acte d'investidura del 
professor Claudi Esteva Fabregat com a doctor honoris causa a títol pòstum 
per la nostra universitat. És un acte trist, perquè el Dr. Esteva ens va deixar 
recentment, quan, malgrat la seva avançada edat i precària salut, encara 
mostrava una gran vitalitat i goig de viure i es veia amb el coratge i la tena- 
citat de ser físicament avui amb nosaltres. És també un acte joiós, perquè 
tots sabem que aquest és un homenatge de justícia a una vida dedicada a 
la recerca i a la docència, a la promoció acadèmica de l'antropologia i a la 
seva divulgació social, a la teoria i a la professionalització i aplicació pràc- 
tica d'aquesta disciplina, al coneixement i al pensament, com li agradava 
dir a ell per distingir entre el saber tècnic i el saber reflexiu. Un homenatge, 
també, a una vida llarga i ampla, plena d'èxits acadèmics en un context 
històric moltes vegades dramàtic, si és que no tràgic, on qualsevol fita va ser 
el resultat d'un elevat nivell d'autoexigència. 

Entre els qui vàrem tenir el plaer de ser els seus alumnes i deixebles, 
sempre romandrà el record d'un home bo i generós, treballador infatigable, 
autor perfeccionista que no s'atemoria davant les dificultats intel-lectuals, 
excel-lent orador i millor conversador (quan tenies una tutoria amb ell sa- 
bies quan començaves però mai quan acabaves), un home savi, que sem- 
pre és més que un intel-lectual, defensor d'una disciplina, l'antropologia, 
que s'estimava i a la qual va entregar la vida amb una voluntat a prova de 
frustracions. Ell va ser el primer catedràtic d'antropologia cultural a l'Estat 
espanyol, però fonamentalment va ser mestre de mestres, com ha apuntat el 
Dr. Joan Prat en la primera part d'aquesta laudatio, gran mestre dels enigmes 
de la condició humana. 

La seva obra és de tal magnitud que és impossible de resumir en aquest 
acte amb justícia. Més de 300 articles i 23 llibres mostren la seves capacitats 
com a teòric de l'antropologia i com a etnògraf en diferents paisos com Mè- 

xic, el Perú, Equador, Guinea Equatorial, els Estats Units i diferents indrets 
de l'Estat espanyol, com l'Alt Aragó i Zamora, entre d'altres. Va fer aportaci- 
ons molt destacades a l'antropologia psicològica a partir de la recerca sobre 
la relació entre la cultura i la personalitat, a l'antropologia industrial i als 
estudis sobre etnicitat, ja que l'impacte de l'estructura de classes socials i 
les identitats ètniques i nacionals en la psicologia profunda dels individus 
va ser una constant de les seves aportacions. Des del principi va defugir 
d'una concepció de l'antropologia limitada a l'indigenisme i va afrontar la 
complexitat de les societats urbanoindustrials com un repte i també com un 
deute moral d'entendre per què som com som. També va contribuir de for- 
ma brillant a l'americanisme, a partir de la seva anàlisi, entre moltes altres, 
sobre el mestissatge a Iberoamèrica. 

Si bé sempre es va definir com a etnòleg i antropòleg cultural, el seu co- 
neixement era ampli i sense fronteres, sovint incorporava altres branques de 
l'antropologia general, com la lingúística, l'antropologia física i l'arqueolo- 
gia, seguint el model boasià que caracteritzà la nostra disciplina a Amèrica 
del Nord. La seva formació psicoanalítica també contribuia a construir una 
antropologia erudita i a la vegada creativa i singular. Les seves observacions 
eren fines, com la seva mirada intel-ligent i curiosa. 

Recordo com, en una de les tantes trobades que vàrem tenir com a di- 
rector que era de la meva tesi doctoral, em va donar una lliçó d'observació 
etnogràfica. "Entrevistar els informants està molt bé", em va dir, "però a 
vegades l'observació dels comportaments és fonamental". "Per exemple, 
quan un observa com treballen els jornalers que són temporers al delta de 
l'Ebre, pot deduir del seu comportament la seva procedència cultural. Hi 
ha quadrilles on els subjectes van treballant al mateix ritme, sense generar 
competència entre ells, i altres quadrilles on cada jornaler fa la feina indi- 
vidual sense compassar-se amb el grup. Els primers venen d'una cultura de 
latifundi, on el subjecte no ha de destacar dins la quadrilla. Els segons de la 
cultura de l'hortet, on predomina un major individualisme". 

El professor Esteva era l'home de la mirada intel-ligent i curiosa que 
no es conforma amb les aparences, sinó que troba, en els petits detalls, 
patrons que responen a una forma de vida, a això que els antropòlegs hem 
definit com una cultura. Qualsevol comportament humà s'ha d'entendre en 
un sistema de relacions on intervenen factors diversos: econòmics, polítics, 
d'organització social, d'identitat cultural, que creen un ethos on la persona- 
litat, el jo, el subjecte, es conformen com a tals. El Dr. Esteva era l'energia 

malinovyslciana en estat pur quan, pas a pas, desgranava a les seves obres i 
conferències els factors que expliquen que un individu senti culpa o vergo- 
nya, que la taxa de suicidis sigui molt elevada en un poble de Zamora, que 
els convictes masculins procedents de classes socials desfavorides es tatuin 
"Amor de madre", o quan disseccionava el masclisme a les colònies de 
Mèxic DF. Subjectes que habiten, que habitem, mons culturals que ens fan 
ser com som. La influència del culturalisme nord-americà, i especialment 
de l'Escola de Cultura i Personalitat a la qual pertanyia, era evident en els 
seus escrits i formes de pensar la condició humana. Margaret Mead, Ralph 
Linton, Melford Spiro o George Foster, entre molts altres, van ser els seus 
col-legues, amics i interlocutors en pla d'igualtat. També el seu homònim 
Claude Lévi-Strauss, amb el qual s'intercanviava llibres. I, per descomptat, 
també aquells que van ser els seus mestres o col-legues i que com ell s'havi- 
en exiliat a Mèxic fugint d'una Espanya feixista i totalitària. Estic pensant en 
Pere Bosch i Gimpera, Joan Comas i Àngel Palerm, entre d'altres. 

El professor Esteva mai no es conformava amb la simple reproducció 
d'allò que altres havien dit, sinó que aportava creativitat i singularitat a les 
seves anàlisis obrint nous camins i repensant el que és ja pensat. Tampoc es 
conformava amb la uniformitat, ni del pensament ni de la vida. Com expli- 
ca el seu col-lega i amic el professor Horacio Capel, en un text que escriu 
sobre la vida i obra del professor Esteva, en el denominat Comitè d'Experts 
de l'Exposició Universal de Sevilla de 1992, del qual ambdós formaven part, 
el professor Esteva va defensar que el paper dels intel-lectuals és oposar-se 
a tot allò que signifiqui imposició de la uniformitat, perquè l'objectiu dels 
intel-lectuals és recuperar el que és bell i moral en si mateix: la diversitat. 

Rector Magnífic, en la mesura que ens ha estat possible, hem exposat la 
vida i obra del professor Claudi Esteva Fabregat. Creiem, doncs, que hem 
dit prou perquè amb la vostra autoritat li sigui atorgat el reconeixement dels 
seus mèrits. Per tant, Rector Magnífic, us demanen que us digneu nomenar 
doctor honoris causa el professor Claudi Esteva Fabregat i incorporar-lo a la 
nostra universitat. 

ds Paraules de reconeixement 
a càrrec de la Dra. Berta Alcafiiz Rodríguez, 
marmessora del doctor Claudi Esteva 


Fragments d'infància i de joventut de Claudi Esteva Fabregat 


Magnífic Rector Dr. Josep Anton Ferré, Consell de Govern, estimats col- 
legues, estudiants, familiars i amics, 

En nom del meu marit els manifesto l'agraiment per aquest alt honor, la 
notícia del qual el va omplir d'alegria en vida, pel fet de rebre'l d'aquesta 
prestigiosa Universitat Rovira i Virgili, reconeguda internacionalment, i en 
especial, en el camp de l'antropologia. També vull expressar el seu agrai- 
ment a la directora del Departament d'Antropologia, la Dra. Mabel Gracia 
Arnaiz, al Dr. Juanjo Pujadas Mufioz, i molt especialment als seus padrins, 
el Dr. Joan Prat Carés i el Dr. Àngel Martínez Hernàez, per la generosa llo- 
ança que han fet del seu mestratge i de la seva obra. Avui rebo aquest honor 
en nom seu amb tota humilitat i gratitud com ho hauria fet ell. Aquesta dig- 
nitat doctoral que se li concedeix a títol pòstum esdevé el colofó d'una vida 
entregada per complet a l'antropologia. 

Claudi Esteva Fabregat va néixer a Marsella l'11 de novembre de l'any 
1918, el mateix dia de la firma de l'armistici que donava fi a la Primera 
Guerra Mundial. 

El pare i la mare del Claudi vivien a Barcelona. La família de la seva 
mare era originària de Torreblanca, Castelló, i el seu pare era nascut a Sant 
Sebastià. Els dos tenien familiars a Marsella i compartien una gran admira- 
ció per França, on el pare havia treballat i la mare hi havia residit durant 
un temps. El pare i la mare parlaven català i francès. S'havien conegut a la 
colònia de catalans que hi havia a Marsella, però de casats van viure sempre 
a Barcelona. En un dels viatge a França, per veure els seus familiars, la mare 
estava embarassada i, sense programar-ho, casualment, el Claudi va néixer a 
Marsella. Passats els quaranta dies després del part, van tornar a Barcelona. 
De petit, el Claudi va passar molts estius a Ais de Provença, on es trobava 
amb els seus oncles i cosins. A ell li era més familiar Marsella que qualsevol 
altra ciutat d'Espanya i, en aquest sentit, la influència francesa que va rebre 
va ser més gran que la castellana. 

Claudi Esteva Fabregat va ser fill únic. Quedà orfe de pare als onze anys. 
Sempre va guardar un record afectuós i emocionat d'ell, que l'havia fet 
sovint partícip dels seus interessos. El pare era especialista en metal-lúrgia 
d'alumini i acostumava a entretenir-lo amb petits invents i trencaclosques i 
resolent problemes mecànics, als quals era molt aficionat. Desitjava que el 
Claudi fos enginyer i el preparava perquè ho fos jugant-hi en matemàtiques 
i geometria. El seu pare fou un home francòfil. Li agradava llegir i tenia una 
petita biblioteca d'autors francesos. Llegia Víctor Hugo, Balzac i Alexandre 
Dumas, animava el Claudi a llegir i li explicava els llibres. Amb el pare sor- 
tien a passejar i feien llargues caminades mentre li relatava els episodis dels 
tres mosqueters. Aficionat al futbol, portava el seu fill a veure alguns partits 
de segona divisió, així es va iniciar la gran afició al futbol del Claudi, que 
jugà en equips infantils i juvenils. El pare guanyava un sou com a encarregat 
d'una fàbrica, i mentre fou viu la família va viure còmodament. 

Amb la mort del pare, l'any 1930, la mare, viuda amb 29 anys, va haver 
de posar-se a treballar i ho va fer com a treballadora tèxtil en una fàbrica que 
hi havia prop de casa, al barri de Sants. Treballava els dos torns per poder 
mantenir el fill i pagar-li l'escola. El Claudi va sentir moltíssim la mort del 
pare: es va tornar més tímid i reservat, i passava llargues hores sol a casa 
jugant i llegint. La mare s'aixecava a les cinc del matí per anar a treballar en 
el primer torn, quan acabava tornava a casa per donar el dinar al fill, i de se- 
guida se'n tornava a la fàbrica per treballar en el segon torn. Quan arribava 
a Casa a la nit ja eren les onze i el seu fill sovint ja dormia. 

La mare va matricular el Claudi en una acadèmia, una petita escola pri- 
vada que tenia el mestre Lluís Roig a casa seva, on preparava a estudiants 
per presentar-se per lliure a l'examen oficial després de cada curs. El mes- 
tre va exercir una gran influència en la formació acadèmica i humana del 
Claudi: per a ell fou el relleu didàctic del seu pare. Es quedava a dinar a 
casa amb la seva família i fins i tot li va ensenyar a tocar una mica el piano. 
El Claudi va ser sempre un alumne brillant a l'escola. El mestre Lluís Roig 
parlava amb la seva mare de les qualitats que tenia el seu fill per estudiar i 
que valia la pena que fes l'esforç perquè continués estudiant el batxillerat, 
després de concloure els cursos que s'ensenyaven a l'acadèmia, per poder 
anar després a la universitat. 

La mare es casà tres anys després de quedar viuda. El Claudi era un jove 
de tretze anys a qui agradava molt estudiar i llegir. Després de la mort de 
seu pare s'havia acostumat a estar sol, i això intensificava la seva indepen- 

dència. El padrastre volia disciplinar-lo fent que deixés d'estudiar i treballés 
per guanyar-se la vida. Pensava que era un noi rebel, que no volia treballar, 
i que el millor fonament de la vida era mercantilista: comprar i vendre. Li 
negava tota possibilitat de seguir estudiant i de poder anar a la universitat, 
que era el que ell volia. Per al padrastre, la universitat era un lloc de rics 
i ells eren de classe treballadora. Amb autoritarisme i càstigs pretenia que 
el Claudi treballés de venedor, intentant introduir en ell valors materialis- 
tes que no conjugaven amb la sensibilitat, estètica i amb l'espiritualitat del 
Claudi. 

Ell, en veure que no podia continuar amb els estudis de batxillerat, va 
començar a treballar i a estudiar als vespres càlcul mercantil a l'acadèmia 
Calduch. Mentre estudiava va treballar d'aprenent en diferents oficis. No li 
agradava el treball manual, més aviat el rebutjava, i canviava de feina sovint 
fins que va a entrar a treballar a la llibreria Bastinos. Treballava per pagar els 
estudis i comprar-se els llibres, per així ajudar la seva mare. Ella li donava 
diners per a l'autobús, però ell preferia anar caminat a la feina, a la llibreria, 
que era al carrer Pelai, i gastar-los comprant el diari. 

El Claudi va ser un àvid lector des de molt jove. Per influència del seu 
pare ja havia llegit fins aleshores a Han d'Islàndia de Víctor Hugo i Els Tres 
Mosqueters d'Alexandre Dumas. En els seus interessos particulars d'ado- 
lescent havia llegit el bandoler Dich Turpin i el detectiu Sexton Blahe. Li 
agradaven molt especialment les aventures de l'oest de Bou Assegut, Buffalo 
Bill i algunes de Zane Grey. Junt amb la lectura, gaudia del cinema, dels 
musicals de Hollyvvood i de la seva gran afició a jugar a futbol, primer com 
a juvenil en l'equip del Sants, després en l'equip de futbol de la Penya de 
Sant Andreu Victòria i entrenant amb els jugadors dels juvenils del Futbol 
Club Barcelona. El seu equip preferit, però, era el Sants. 

Cap als catorze anys el Claudi va començar a frequentar l'Ateneu Enci- 
clopèdic Sempre Avant de Sants. Utilitzava molt la biblioteca i el gimnàs. Li 
agradava sentir les converses i discussions que hi havia a la tarda a l'Ateneu 
entre joves militants anarquistes, llibertaris, comunistes i nacionalistes, la 
majoria empleats i treballadors, que hi anaven després de la jornada de tre- 
ball. Estaven tots bastant al corrent de les notícies polítiques internacionals. 

Va alternar els contactes amb les Joventuts Llibertàries, que tenien una 
gran influència anarcosindicalista en aquell moment, i amb el moviment 
nacionalista català. Amb els seus amics llibertaris del barri de Sants assis- 
tia a sessions que organitzaven les Joventuts Llibertàries on els parlaven de 

l'opressió del proletariat, de Balunin, Rropotlein, Proudhon i Malatesta. En- 
cara que el Claudi sentia un gran respecte cap als vells militants anarquistes 
del seu barri, mai no va exercir la militància activa en aquest moviment 
juvenil. Més aviat era un jove intel-lectual romàntic de catorze o quinze 
anys atret per la novel:la i la literatura política russa i francesa. Havia lle- 
git Turguénev, Gógol, Dostoievsli, Tolstoi i quatre o cinc escriptors france- 
sos: Sthendal, Balzac, Malraux i André Gide, i li impressionà especialment 
l'obra El Foc de Barbusse. 

A l'Ateneu entrà en contacte amb Antoni Cuberes, un jove que el va 
iniciar en la idea del nacionalisme separatista al parlar-li de Catalunya com 
un país oprimit, i que en consequència els catalans no eren lliures. El plan- 
tejament del Claudi sobre aquests temes es va capgirar. Fins aleshores la 
seva posició ideològica era més aviat anarquista: l'home ha de ser lliure per 
construir una societat lliure, i ara s'invertien els termes i havia de lluitar pri- 
mer per aconseguir un país lliure que ens portés a tots la llibertat. El Claudi 
va quedar confós per aquest nou plantejament i durant un temps alternava 
l'anarquisme amb el nacionalisme. Una de les altres influències que va re- 
bre va ser la de Casanovas, un soci de l'Ateneu militant del partit comunista 
de Catalunya que li explicava la realitat des d'una interpretació comunista. 
Aleshores va començar a llegir la revista Correspondencia Internacional, 
d'inspiració comunista, i valorà les seves anàlisis crítiques sobre l'imperia- 
lisme i les dictadures. 

El Claudi va ser un adolescent molt rebel, possiblement per influència 
anarcosindicalista i per la il-lusió utòpica de canviar el món. Ara, se sentia 
més independentista que anarquista. Ho atribuia al seu romanticisme i que 
somniava a ser l'alliberador de Catalunya. A Catalunya hi havia tres organit- 
zacions independentistes: Estat Català, Nosaltres Sols i el Partit Nacionalista 
Català. En aquell moment, el Claudi seguia sense militar en cap partit, però 
s'inclinava més per Estat Català. Quan esclatà el Movimiento Nacional el 
19 de juliol de 1936, el Claudi ja hi militava, s'hi havia inscrit en el mes de 
gener del mateix any. Però hi va militar pocs mesos, ja que es va passar al 
recent constituit partit de les Joventuts Socialistes Unificades de Catalunya 
(JSUC) perquè s'hi va sentir més identificat. Per una banda, la questió na- 
cional catalana es plantejava des de l'autodeterminació i trobava més ben 
definits i alliberadors els objectius socials per a la classe obrera i assalari- 
ada. Amb disset anys començà la seva militància intensiva a les JSUC de 
Sants, on aviat va ser nomenat secretari d'agitació i propaganda, i després 

secretari d'organització, més tard passà a formar part del Comitè de les 
JSUC de Barcelona, integrat per Antoni Soriano, Felip Capdevila, Gregorio 
López Raimundo, Vicente Bailo Gimeno. Amb ells va defensar la causa de 
la República i la de Catalunya durant la Guerra Civil. 

Com a consequència de la derrota militar, fou un més dels centenars de 
milers de compatriotes que creuaren els Pirineus per la Jonquera-Le Perthus 
el dia 11 de febrer de 1939. A França passà cent dies internat al camp de 
concentració de Sant Cebrià, a la Catalunya Nord, on s'hi estaven més de 
cent mil homes. L'experiència fou d'una gran duresa, com la que vam patir 
els d'altres camps de concentració. No hi havia ni barracons, dormien al 
ras, amb gelades, al costat del mar, i es colgaven amb la sorra de la platja 
perquè no tenien mantes. Els donaven un tros de pa, una presa de xocolata 
i aigua de cafè. Com que les autoritats franceses els prohibiren viure lliu- 
rement com a ciutadans a França, van haver de buscar altres sortides: el 
Claudi i el seu amic Vicente Bailo van escriure al Comitè Britànic d'Ajuda 
Internacional per demanar l'asil a la Gran Bretanya. Van trobar resposta a la 
seva sol-licitud al ser elegits per anar en el primer vaixell de refugiats espa- 
nyols a Mèxic, el Sinaia. El Claudi tenia vint anys. 

Al Sinaia va gaudir d'una sensació de llibertat i repòs. Va reflexionar 
sobre la Guerra Civil i va començar a endinsar-se en noves temàtiques, les 
de Mèxic, per mitjà de butlletins que s'imprimien amb ciclostil i de xerrades 
sobre el país que ara els acolliria com a exiliats polítics, que se'ls oferien en 
el mateix vaixell. El Sinaia arribà al port de Veracruz, a Mèxic, el 13 de juny 
de 1939. Foren rebuts per desenes de milers de persones: moltes eren tre- 
balladores aplegades pels sindicats, totes vestides de blanc, que els acollien 
molt afectuosament amb víctors a ells i a favor de la República espanyola, 
invitant-los a sentir-se com a casa. El Claudi, com molts dels altres refugiats, 
pensaven que el règim franquista duraria el que durés la Segona Guerra 
Mundial, i seguien actuant políticament a Mèxic, on es trobaven les institu- 
cions republicanes espanyoles a l'exili. 

Destinat a la Ciutat de Mèxic, les primeres experiències les va fer en 
grup. El Servei de Refugiats Espanyols a Mèxic (SERE) els proporcionava 
un refugi i els distribuia en relació amb els llocs d'origen. Al Claudi el van 
destinar a un departament on hi havia sis catalans i durant uns mesos els van 
donar a cadascú dos pesos mexicans al dia, que els permetia subsistir mí- 
nimament. Els que tenien un ofici aviat trobaven feina i invitaven a menjar 
els qui encara no n'havien aconseguit. Entre tots ells s'ajudaven i anaven a 


27 


l'Orfeó Català buscant qui els orientés per trobar una feina. L'Orfeó també 
era un lloc de relació social de la colònia catalana i de tertúlies polítiques. 
Al costat de l'Orfeó hi havia la Biblioteca Nacional, on anava el Claudi els 
matins que tenia lliure a llegir llibres de la historia de Mèxic i, sobretot, de 
la Revolució Mexicana. 

Després d'un any de viure a Ciutat de Mèxic, es va traslladar a la ciutat 
de Puebla perquè el van contractar com a futbolista a l'equip O'Farril, jun- 
tament amb altres joves refugiats. Era l'equip de futbol de la fàbrica d'en- 
caixos dels automòbils Pacleard. A l'equip li van posar el nom de filòsof, per 
la capacitat argumentativa en la defensa que feia del seu equip davant l'àr- 
bitre. Aquests anys de joventut els va compartir amb espanyols i mexicans 
formant el que a Mèxic se'n diu la palomilla d'amics, i amb el seu bon amic 
Josep Solé Vidal, del Partit Socialista Català (PSC), que l'invità a integrar-se 
en el partit que s'acabava de fundar a Mèxic per part de diferents militants 
discrepants amb el PSUC. Quan l'equip del O'Farril va deixar d'existir, el 
Claudi es va quedar sense feina i va trobar un treball en la indústria tèxtil 
de filats de cotó. Al cap de dos anys de treballar a la fàbrica es traslladà no- 
vament a Ciutat de Mèxic per continuar amb l'activitat política que el PSC 
li reclamava. 

A Ciutat de Mèxic es retrobà amb la seva catalanitat participant en les 
activitats que organitzava la colònia catalana a l'Orfeó Català. Seguí treba- 
llant en el ram de la indústria tèxtil, visitant fàbriques i oferint peces pels 
telers. Les facilitats que oferia el govern mexicà va fer que prengués en 
ferm la decisió, fins aleshores frustrada, d'estudiar una carrera universitària. 
D'una forma casual conegué l'Escuela Nacional de Antropologia e Historia 
(ENAH). El programa de les assignatures li agradà molt i es decidí per estu- 
diar Antropologia. Abans d'aquesta troballa no sabia que existís aquesta dis- 
ciplina acadèmica. Li interessava la política i les bases filosòfiques amb les 
quals es podia construir una identitat. Totes dues formaven part del solatge 
intel-lectual que el Claudi havia anat adquirint i que ens expliquen per què 
ell va decidir estudiar Antropologia. 

Aquests petits fragments d'infància i joventut del Claudi Esteva Fabregat 
són experiències de vida d'una biografia que no ha estat estrictament acadè- 
mica ni solament científica i que permeten definir el procés, la història per- 
sonal i les condicions que el van portar a exercir plenament l'antropologia. 

Per acabar, reitero el meu agraiment profund al Magnífic Rector per 
aquest alt honor que a títol pòstum recullo en nom del meu marit, així com 

als directors i representats de l'antropologia de les universitats catalanes, 
representants d'institucions i col-legues d'aquí i de fora, i els qui en la dis- 
tància m'han fet arribar la seva adhesió. 

A tots els aquí presents, gràcies per compartir aquesta solemníssima ses- 
sió i manifestar amb la vostra presència l'estima al mestre, al col-lega, al 
familiar i a l'amic. Moltes gràcies. 

ss Paraules d'agraiment 
pronunciades per la senyora Mireia Esteva Saló 


Magnífic Senyor Rector, padrins i altres doctors, públic que ens acompa- 
nya, bon dia a tothom. 

En primer lloc, vull agrair la invitació feta per aquest rectorat de partici- 
par en aquest acte d'investidura com a doctor honoris causa, a títol pòstum, 
del meu pare, el Dr. Claudi Esteva Fabregat. Estic agraida no tan sols pel que 
significa per a mi participar en un acte tan important i solemne dedicat al 
meu pare, cosa que m'emociona personalment, sinó també per la deferèn- 
cia i l'honor que signifiquen. Especialment, perquè sé que no és usual que 
els familiars hi intervinguin. 

El meu pare, malauradament, no és aquí per manifestar els sentiments 
que l'embargaven quan va saber l'acord del Consell de Govern pel qual se'l 
nomenava doctor honoris causa. Vull que sàpiguen que va rebre la notícia 
amb molta il-lusió i agraiment, i al mateix temps molt preocupat per si les 
seves condicions físiques li permetrien assistir-hi. Per poc temps, no va po- 
der acomplir el seu desig, ja que la mort se'l va emportar el 4 de setembre 
passat. Demà hauria fet 99 anys. 

Jo no sóc ni antropòloga ni acadèmica, i per tant no puc afegir res més 
des del punt de vista professional. Tan sols vull agrair en nom seu les parau- 
les que aquí ja han dit els qui m'han precedit. 

Els doctors Joan Prat Carós i Àngel Martínez Hernàez ens han il-lustrat, a 
través de les seves vivències, trets de la seva personalitat i la doctora Berta 
Alcafiiz ha fet un recorregut per la seva biografia, fins el moment que va co- 
mençar a dedicar-se a l'antropologia amb passió. Sense conèixer els fets que 
el van ajudar a madurar i els trets bàsics de la seva personalitat, no podríem 
entendre'n la trajectòria professional. 

Quan hom fa un recorregut per la biografia i les fites professionals acon- 
seguides, no pot fer-se una idea del grau de patiment i esforç que hi ha al 
darrere de cadascuna d'aquestes. Fill d'una família pobra, exiliat i sense 
professió, els inicis van ser molt llargs i molt difícils. No tan sols els inicis a 
Mèxic: també els inicis a Madrid, quan vam tornar a Espanya el 1956, quan 
jo tot just tenia set anys. 

Com a exemple, els diré que el meu pare va començar la carrera quan 
la meva mare estava embarassada del tercer fill. Es guanyava molt malament 
la vida, venent estopa per als mecànics, i com que no tenia el batxillerat va 
haver de presentar-se als exàmens lliures per poder-se matricular posterior- 
ment a l'Escola d'Antropologia. Va fer la carrera estudiant a les nits i venent 
estopa de dia, fins que va arribar a tal grau d'esgotament que un dia va caure 
desplomat al mig del carrer. També és il-lustratiu l'aprofitament que feia del 
paper. Qualsevol paper on hi hagués un espai sense utilitzar era aprofitable 
per fer el primer esborrany d'un article: els papers amb el compte de la 
botiga, les vores no impreses dels diaris o els sobres de la correspondència. 
Això ho ha continuat fent tota la vida. 

Hi ha algunes característiques personals que em semblen rellevants: 

Podem dir que era un lluitador que no es rendia mai, disposat a fer 
sacrificis per aconseguir el que es proposava. Qualitat que va afavorir una 
dedicació i entrega a la seva tasca professional, a la qual va dedicar la major 
part de la seva vida de forma exclusiva. També s'ha de destacar el gran sentit 
de responsabilitat, que feia que qualsevol tasca l'absorbís, de manera que 
mai repetia una classe que ja havia donat, perquè sempre hi afegia nova 
bibliografia, reflexions o matisos nous. 

Una intel:ligència, sensibilitat i perspicàcia que el feien mirar més enllà 
de l'aparença de les coses, buscant-hi les causes o les explicacions més 
profundes o menys evidents. Descobriments i reflexions que compartia amb 
els fills o els alumnes, amb una vocació pedagògica que anava més enllà 
de les aules. 

Era molt curiós i sempre es mantenia atent al que passava al seu entorn i 
a com evolucionava la professió. Això li va donar molta capacitat per apren- 
dre i evolucionar al llarg de la vida, i la capacitat de viure molt intensament 
els canvis socials i sentir-se viu i implicat políticament. 

Crec que aquestes qualitats són inseparables de l'acadèmia i haurien 
de ser qualitats necessàries per qualsevol persona que des de la universitat 
vulgui fer de la ciència també un servei a la societat. 

Finalment, vull dir que el meu pare valorava molt el reconeixement que 
rebia de la tasca que feia, i malgrat que havia rebut premis molt importants 
com el Malinovvsiy, el més important que es dona en el camp de l'antropo- 
logia, va rebre amb especial il-lusió i agraiment l'honor que la Universitat 
Rovira i Virgili havia decidit concedir-li. 

Ens entristeix molt que ell ja no sigui aquí per manifestar-ho personal- 
ment, però valgui en nom d'ell l'agraiment que fem a la Universitat la seva 
família, materialitzat en el Magnífic Rector Josep Anton Ferré Vidal i a tot 
l'equip que l'acompanya. 

Moltes gràciesl 

$$ Paraules de benvinguda 
pronunciades pel Dr. Josep Anton Ferré Vidal, 
Rector Magnífic de la Universitat 


Dr. Josep Sànchez Cervelló, degà la Facultat de Lletres de la URV, Sr. Se- 
cretari General de la URV, Dra. Berta Alcafiiz, Sra. Mireia Esteva, Drs. Joan 
Prat i Àngel Martínez, padrins del doctorand, senyores i senyors claustrals, 
distingides autoritats, membres de la comunitat universitària de la URV, se- 
nyores i senyors, 

Hauria estat un privilegi haver pogut donar la benvinguda personal al 
Dr. Claudi Esteva com a nou doctor honoris causa de la nostra universitat. 
Malauradament, amb posterioritat a aquest acord del Consell de Govern, 
el Dr. Esteva va traspassar, fet que lamentem profundament. Com a con- 
sol, però, que efectivament ho és, ens va deixar després d'una llarga vida, 
intensa, i molt fructífera tant a nivell personal com professional. Una vida 
dedicada al coneixement i a la saviesa, motiu pel qual la nostra universitat 
li acordà conferí el grau de doctor honoris causa. I avui tenim l'honor de 
comptar amb la Dra. Berta Alcafiz, marmessora del Dr. Claudi Esteva, a 
qui retem els obsequis d'aquest homenatge seguint el protocol que tenim 
establert per a aquestes significades ocasions. 

Com saben, l'acte d'investidura d'un doctorat honoris causa és el de 
màxima solemnitat per a la comunitat universitària, en el qual s'integren al 
nostre claustre persones que s'han distingit per la seva activitat en benefici 
de les arts, la cultura, les ciències o la societat, en general, i per a aquest 
acte reservem també la litúrgia que ens evoca el paper cabdal que, des de 
fa segles, té la institució universitària en la societat, per al desenvolupament 
de la qual preserva i fa avançar el coneixement. 

l és a partir d'aquest reconeixement que la Universitat també es defineix, 
atès que les persones que s'han integrat a la URV en un acte solemne com el 
d'avui expressen al món quins són els nostres referents d'acompliment aca- 
dèmic, artístic, cultural o en el servei a la societat. I la seva incorporació al 
Claustre de la URV ens aporta, de la seva banda, honor i també reconeixe- 
ment. És per això que, per orgull nostre, presideixen l'entrada a la Universitat. 

Els professors Prat i Martínez, en la seva laudatio conjunta, han posat 
de manifest tots els mèrits que fan mereixedor el Dr. Esteva de la màxima 

distinció acadèmica que atorga la Universitat i que hem pogut apreciar, 
també, gràcies als parlaments amb què la Dra. Alcafiz i la Sra. Esteva ens 
han volgut obsequiar. El nostre agraiment. 

La distinció de doctorat honoris causa sempre vol emfatitzar valors de 
la nostra universitat, i en aquesta ocasió el Dr. Claudi Esteva simbolitza un 
conjunt de compromisos com a universitat, d'entre els quals voldria des- 
tacar especialment un dels estatuts de la URV, quan s'expressa que una 
de les funcions de la URV és "reivindicar la universalitat del coneixement, 
inherent a la Universitat, com a vehicle de comunicació i diàleg entre els 
pobles, tot fomentant la màxima internacionalització de les activitats uni- 
versitàries". Efectivament, universalitat del coneixement, comunicació entre 
els pobles i internacionalització entenc que són atributs que el Dr. Esteva va 
conrear al llarg de la vida. 

Una vida acadèmica que va iniciar a l'exili, a Mèxic, on començà la 
carrera com a antropòleg cultural i que, una vegada retornat, exercí primer 
a Madrid des de la Universitat o com a director del Museu d'Etnologia. Amb 
posterioritat impulsà el primer Departament d'Antropologia de l'Estat espa- 
nyol, a la Universitat de Barcelona. Fou precisament aquest treball basat en 
l'excel-lència científica i el rigor acadèmic a través del qual impulsà una 
disciplina científica, l'antropologia cultural, de la qual va esdevenir mestre 
de tota un generació i de la qual també és hereva el Departament d'Antro- 
pologia, Filosofia i Treball Social de la URV, el nostre conegut DAFITS, d'on 
va sorgir aquesta proposta de doctor honoris causa. 

l'un treball acadèmic i científic del Dr. Esteve que abastà des de les soci- 
etats indígenes d'Amèrica a l'estudi de les societats modernes. Una contri- 
bució a la ciència que li fou reconeguda amb nombrosos reconeixements i 
on destaca el premi Malinovsti l'any 1994, considerat el més prestigiós en 
el camp de l'antropologia. 

Posteriorment a la seva jubilació tornà a Mèxic, on hi va retornar el que 
aquest país li havia donat en la seva joventut acadèmica. I fou precisament 
a Mèxic on l'any 2004 el Fondo de Cultura Económica publicà el seu darrer 
llibre, La identidad catalana contemporànea, precisament un estudi antro- 
pològic de plena actualitat. 

Com saben, la Universitat Rovira i Virgili, que just acaba de celebrar els 
primers vint-i-cinc anys d'existència, va posar especial èmfasi, des de l'inici, 
en l'activitat investigadora, en la cerca de l'excel-lència com a base per a 
una bona docència i una sòlida transferència de coneixement a la societat. 

Per tant, el Dr. Esteve, gràcies a la seva tasca acadèmica i científica, va con- 
tribuir al que ara som com a universitat, que no és sinó el nostre compromís 
amb la societat. Un compromís amb la societat que entenem que només po- 
dem dur a terme a partir d'una sòlida base científica, d'un cos intel-lectual 
i del rigor en el mètode científic, única garantia per a l'aprofundiment en 
el saber. 

En definitiva, és aquesta vida personal, acadèmica i científica del Dr. 
Claudi Esteve la que entenc que reflecteix l'escut de la nostra Universitat, 
on hi diu "Sapientiae liberi, libertati sapientes" (Lliures per a la saviesa, 
savis per a la llibertat). Així, el que simbolitza aquest acte d'investidura del 
professor Esteve com a doctor honoris causa és reflex del que som i del que 
volem ser com a universitat. 

Avui, doncs, amb el màxim reconeixement dels mèrits del Dr. Claudi 
Esteva, ens honorem a nosaltres mateixos, prestigiem la Universitat Rovira i 
Virgili i ens obliguem a treballar per ser dignes d'aquest prestigi. 

Moltes gràcies. 

